ธปท.พร้อมถกคลังปรับกรอบเงินเฟ้อ
ธปท.พร้อมคุยคลังในเรื่องการปรับเป้าหมายเงินเฟ้อจากปัจจุบันที่ 0.5-3% ใหม่ว่าเหมาะสมหรือไม่
16 ส.ค. 2554

ธปท.พร้อมคุยคลังในเรื่องการปรับเป้าหมายเงินเฟ้อจากปัจจุบันที่ 0.5-3% ใหม่ว่าเหมาะสมหรือไม่ 
นายเมธี สุภาพงษ์ ผู้อำนวยการอาวุโส ฝ่ายเศรษฐกิจในประเทศ ธนาคารแห่งประเทศไทย(ธปท.) กล่าวว่า มองว่ากรอบเป้าหมายเงินเฟ้อที่ 0.5-3% ในปัจจุบัน มีความเหมาะสมกับสถานการณ์เศรษฐกิจในขณะนี้ ส่วนจะมีการปรับเปลี่ยนหรือไม่ก็ควรต้องฟังรมว.คลังคนใหม่ด้วย ว่ามีเหตุผล มีเงื่อนไขอย่างไร ซึ่งเรื่องนี้ธปท.พร้อมจะพูดคุยกับทางกระทรวงการคลัง
“ธปท.เรายืนยันว่ากรอบที่ใช้อยู่ตอนนี้ก็ถือว่าเหมาะสม กับสถานการณ์เศรษฐกิจเช่นนี้ แต่เราก็พร้อมจะคุย”นายเมธีกล่าว
ด้านนายทรงธรรม ปิ่นโต ผู้อำนวยการ สำนักเศรษฐกิจมหภาค ธปท. กล่าวว่า รายละเอียดเรื่องกรอบเงินเฟ้อจะมีการปรับเปลี่ยนหรือไม่ต้องรอให้ระดับผู้บริหารมีการพูดคุยกันก่อน เพราะตามพ.ร.บ.ฉบับใหม่ที่ใช้อยู่ในปัจจุบันก็กำหนดให้ธปท.และคลังจัดทำเป้าหมายเงินเฟ้อร่วมกันอยู่แล้ว แต่โดยหลักการอย่าลืมว่าหากกรอบเป้าหมายสูงขึ้น อาจจะมีผลให้คนคาดการณ์เงินเฟ้อสูงขึ้นได้ และถ้าเงินเฟ้อสูงขึ้นการลงทุน การบริโภคในประเทศ การการจ้างงาน ในอนาคตอาจจะกระทบได้ง่ายขึ้น